АНАЛИЗ

*на оперативната дейност на ДП “ССВ”*

*за 2017г.*

За 2017 г. ССВ реализира в основната си дейност общо нетни приходи от продажби в размер на 3266 хил. лв., съставени практически от 100% СМР; 179 хил. лв. други приходи и 22 хил. лв. приходи от лихви. Спрямо 2016г., в приходната част се отчита спад от 20%, въпреки че заложеното в бизнес-плана е преизпълнено с близо 50%. Тази динамика е следствие на липсата на големи строителни проекти в сектора през периода и спецификата на изпълняваните СМР, частично утилизирана чрез други приходни пера като продажба на бракувани активи и материали.

Отчетената през периода реализация се дължи преобладаващо на изпълнението на договорите с БТК. В рамките на 2017 г. бяха извършени СМР по възлагания и на други частни комуникационни оператори като Мобилтел, Нет-1, Тракия кабел и др. Беше работено по специални обществени поръчки на МВР и ЕСО. Производственият капацитет на ДП ССВ беше изпълнен на 90% през по-голямата част от периода. Идентична беше ситуацията с натоварването на мощностите.

В сегмента на разходната част за периода се отчитат 4252 хил. лв. оперативни разходи, което е с 12% по-малко спрямо 2016г., в следствие и на по-малкия оборот през 2017г.. Сравнено със заложеното в бизнес плана, се отчитат с над 50% повече разходи, което респондира с по-големия от планираното обем реализирани приходи през 2017г.. Динамиката в тази част се дължи основно на липсата на големи прооекти в сектора през периода и спецификата на възлаганите СМР, както и на продължаващото разходване на средства за изпълнение на публичните задачи на предприятието, които би трябвало, но не се финансират от държавата.

Няма промяна във вътрешната сегментация на разходите, където над половината от общия обем разходи продължава да се формира от тези при материалите и външните услуги, където подсегмента на материалите е съставен от над две трети разходи за материали за СМР, а останалото са разходи за текуща поддръжка, масла и други. Разходите за външни услуги и в настоящия период са преобладаващо по изпълнението на рамковите договори с БТК, както по проекта FTTx, така и за разширяване, и аварийна поддръжка на мрежата на телекома.

Разходите за персонала са по-малко спрямо същия период на 2016г., което се дължи както на динамиката в броя и видовете заети, така и на липсата на ваучери за храна през цялата 2017г.

При разходите в перо „други” за периода се отчитат 174 хил. лв., което е далеч под отчетеното в същия период на 2016г. и относително близо до заложеното в бизнес-плана, като тук отново преобладават разходите за командировки.

Счетоводният финансов резултат за 2017г. е негативен, в размер на 792 хил. лв.. Реализираната загуба е по-голяма от тази през 2016г. и продължава преобладаващо да е в резултат на неполученото за три поредни години бюджетно финансиране на изпълняваните публичните задачи, за които предприятието разходва средства от стопанската си дейност, ведно с ниско рентабилния характер на възлаганите за изпълнение СМР по основните договори.

В края на м. декември 2017г. се отчитат вземания с общ обем 1416 хил. лв., от които 1276 хил. лв. от клиенти и доставчици, и 140 хил. лв. други. Вътрешното сегментиране на тази група остава без изменение, като първия подсегмент продължава да се формира главно от вземанията към най-големия контрагент БТК (1064 хил. лв.), следван от по-малки такива като Мармет (132 хил. лв) и от други контрагенти на предприятието. Във втория подсегмент «други» са осчетоводени както присъдени вземания, така и вземания по гаранции, начисления на данъци, лихви и др.

Възходящата динамика в графата на вземанията е естествена за настоящия период - края на годината, особено в пазарния сегмент на предприятието. Трябва да се отбележи, че от всички вземания около 80% са текущи и тяхното разплащане е въпрос на технологично време и изпълнение на клаузите по подписаните договори или респективни нормативни изискваниия.

Относно задълженията, към 31.12.2017г. се отчитат общо 1360 хил. лв., чийто размер бележи минимален ръст спрямо предходния месец. Текущото състояние в този сегмент е в руслото на нормалното за обичайната дейност на предприятието, вкл. закупуването на количества материали, влагани в процеса на СМР месеци наред след това.

Вътрешното сегментиране в графата на задълженията остава без изменение като водещите обеми са тези към доставчици на материали за изпълнение на СМР (589 хил. лв.) и на външни услуги за изпълнение на СМР (207 хил. лв.), следвани от разходите за персонал, и без традиционната за минали години тежест на авансови плащания. Вътрешното сегментиране на задълженията продължава да се формира основно от двата обичайни подсегмента – доставчици и други.

Всички задължения на предприятието продължават да бъдат принципно текущи и се нулират с изплащането на възнаграждения, данъци, горива и др. в следващия месец, както и с изпълнение на технологичното време за разплащане с контрагентите, съответно спрямо клаузите на договорите за СМР.

## Ивайло Тодоров

*Главен директор на ДП „ССВ”*