***„Пристанищен комплекс – Русе” ЕАД***

****

**Годишен анализ на дейността**

**за 2017 г.**

„Пристанищен комплекс – Русе” ЕАД е сертифициран по стандарта ISO 9001:2008 от „ТЮФ - Рейнланд България“ ЕООД.



СЪДЪРЖАНИЕ:

[I. АНАЛИЗ НА ОПЕРАТИВНАТА ДЕЙНОСТ 2](#_Toc477959762)

[*1) Анализ на товарооборота за 2017 г.* 2](#_Toc477959763)

[*2) Капацитет и степен на натовареност на мощностите, технологично проблемни места* 5](#_Toc477959765)

[*3) Пазарен анализ – клиенти, доставчици, конкуренти, маркетингова политика* 7](#_Toc477959767)

[*4) Изпълнение на инвестиционната програма* 10](#_Toc477959768)

[*5) Основни проблеми и рискове през 2017 г.* 10](#_Toc477959769)

[II. ФИНАНСОВ АНАЛИЗ 11](#_Toc477959771)

1) [*Финансови резултати от дейността* 11](#_Toc477959772)

2) [*Финансови коефициенти* 13](#_Toc477959773)

3) [*Финансов резултат, основни видове приходи и разходи за дейността.* 16](#_Toc477959774)

4) [*Приходи и разходи по основни видове дейности (Центрове на печалбата).* 19](#_Toc477959775)

5) [*Анализ на финансовите и извънредни приходи и разходи.* 20](#_Toc477959776)

6) [*Анализ на промените в Баланса на дружеството* 20](#_Toc477959777)

6.1.[Актив. 20](#_Toc477959778)

6.2.[По-големи вземания от клиенти и доставчици 22](#_Toc477959779)

6.3.[Пасив. 23](#_Toc477959780)

6.4.[По-големи задължения към клиенти и доставчици 24](#_Toc477959781)

[III. ПАЗАРНИ ПЕРСПЕКТИВИ ЗА 2017 г. 24](#_Toc477959782)

# АНАЛИЗ НА ОПЕРАТИВНАТА ДЕЙНОСТ

## *1) Анализ на товарооборота за 2017 г.*

Товарооборотът за 2017 г. възлиза на 728 хил. физ. тона, като количеството спрямо 2016 г. отбелязва ръст от 21,6 хил. физ. тона или 3,1%. Дейността на комплекса през отчетния период беше негативно повлияна от лошите климатични условия, и преразпределението на логистичните схеми на клиентите.

Що се отнася до съотношението между основните групи товари, насипните традиционно доминират в обема на общия товарооборот. През 2017г. се наблюдава намаление при генералните товари, основно от намалените през годината количества метали и интермодални транспортни единици. Делът на групата намалява на 11% през 2017г., спрямо 32% за 2016г.

* 1. **Товарооборот по видове товари**

|  |  |  |  |  |  |
| --- | --- | --- | --- | --- | --- |
|  | ЯНУАРИ - ДЕКЕМВРИ 2017 | | | | |
| **ПОКАЗАТЕЛИ** | отчетен период | бизнес план | 1/2 (%) | предходна година | 1/3 (%) |
| **Обработени товари (хил. физ. тона)** | 727.560 | 623.000 | 16.8% | 705.904 | 3.1% |
| - насипни | 645.410 | 429.000 | 50.4% | 480.241 | 34.4% |
| - генерални | 82.150 | 194.000 | -57.7% | 225.663 | -63.6% |

***През 2017 г. терминал Русе-изток (и Ро-Ро) съоръжението към него осъществиха обработката на всички товари за комплекса на годишна база. Портът на дружеството в град Тутракан в последните години не извършва регулярна обработка на товари. Терминалите Силистра и Русе-център са предназначени за престой на плавателни съдове на понтони и не генерират съществен оперативни резултати.***

**Насипни товари** - през изминалата година отбелязаха тенденция за увеличение на относителния си дял в общия товарооборот за сметка на генерални стоки. Така за 2017 г. те формираха 88,7% от общия товарооборот, докато за предходната 2016 г. са заемали 68%-тен дял. В абсолютна стойност за текущия период те нарастват с 165,2 хил. тона или 34,4 %. При по-големите групи насипни товари, динамиката на годишна база е следната:

* + - * Обработените количества **въглища** са в размер на 277 хил.тона за текущата година при 214 хил.тона за предходната 2016г. (+63 хил. тона; +29%). Така се очертава леко повишение в обработката на този основен за дружеството насипен товар.
      * **Зърнените храни и фуражи значително** **увеличават обема си** в сравнение с предходната година с общо количество от 214,1 хил.тона, при 138 хил.тона за 2016г. Това се дължи най-вече на предприетите през годината активни мерки по привличане на клиенти, предоставящи зърно за обработка по направление износ.
      * **Насипните химикали и торове** отчитат **леко повишение** – те нарастват до 47 хил.тона за текущата година при 40 хил. тона за предходната 2016г. Така се измерва увеличение от 6,8 хил.тона или 16,9%. Това се дължи както на засилената конкуренция в сектора (привличане на клиенти от други пристанищни оператори), така и на някои нормативни ограничения за съхранение на товара, поради специфични противопожарни изисквания.
      * Количествата **кокс** изостават от нивото на обработка от предходната година– за текущата те възлизат на 20,9 хил.тона при 37,8 хил.тона към 31.12.2016г. Така се отбелязва леко изоставане от 16,8 хил.тона или -44,6%.
      * **Нарастване се отбелязва при обработката на глина**. За текущата година са обработени 35 хил.тона, докато за 2016г. количествата са възлизали на 21,8 хил.тона (+13,5 хил. тона или 61,8%).
      * Обработката на **инертни материали** отбелязва **спад** на количествата - с 13,1 хил.тона за текущата година, при 15 хил.тона за 2016г. (-1,9 хил.тона; -12,9%).

**Генерални товари** **–** **през 2017г. те демонстрираха тенденция за намаление на относителния си** **дял** в съвкупния товарооборот. Той достигна 11,3% към края на 2017г., при 32% за предходната година. В абсолютна стойност се **отчита значително намаление от 143,4 хил.физ.тона или 63,6%**. Динамиката при основните групи генерални товари на годишна база е следната:

* + - * **Метали:** 29,7 хил.тона за отчетния период при 90 хил.тона за 2016г. – **отчита се значително намаление от -60,3 хил.тона или -67%**.
      * **Претоварването на интермодални единици** (трейлери и контейнери) отчита обща обработка за текущата година в размер на 22 хил.тона, равняващи се на **2 082 TEU**. По този начин значително е намаленоколичеството от предходния период, когато тази обработка е възлязла на 90 хил.тона (-69 хил.тона; -76%). Този вид товари се наложиха през 2016г. като регулярна част от товарооборота на дружеството.
      * При **опакованите химикали и торове** дружеството отбелязва значително намаление в обработените количества**.** Те се редуцират до 1 хил.тона при 17 хил.тона за предходната 2016г. (-16 хил.тона, -93%).
      * **Машини и техника –** обработениса 16,6 хил. т. за 2017 г. при 13,2 хил. т. към 31.12.2016 г., тоест отчита се леко увеличение в сравнение с предходната година в размер на 3,3 хил. тона. *Тук следва да се отбележи, че количествата преминали през Ро-Ро терминала (и отчетени отделно), са също машини и техника. Така съвкупния обем в тази група възлиза на над 24 хил. тона.*
  1. **Товарооборот по направления**

**Вносът** генерира съществен дял в общия товарооборот, като за 2016г. той е 66%, а за 2017г. – 81%. Въпреки вече трайно редуцираните обеми, въглищата са основната стока от внос и заемат 40% от него. Опакованите и насипни химикали и торове възлизат на 46 хил.тона или 8% от вноса. Близо 31% са зърнените храни и фуражи, 2% заемат интермодалните единици, а коксът съставлява 3% от вноса. Останалите по-големи обеми са внесени метали, глина, машини и техника и др.

**В износът,** много съществена част формират зърнените храни (42%) и металите (13%). С 13%-тен дял по това направление се отличава обработката на интермодални транспортни единици.

Обработката по други направления (крайбрежно, трансборд) се увеличават от 31 хил.тона за 2016г. на 60 хил.тона за 2017г.

## *2) Капацитет и степен на натовареност на мощностите,*

## *технологично проблемни места*

В следствие на свития пазар на речни пристанищни услуги, както и при липса на перспективи за туристическия поток се счита, че Русе-център, Тутракан и Силистра работят на нищожен процент от капацитета си, като не успяват да покрият и разходите за дейността си.

Терминал Русе-изток има капацитет за обработка на около 2 млн.тона годишно и следователно работи на една четвърт от възможностите си.

|  |  |  |  |  |
| --- | --- | --- | --- | --- |
|  | **ОСНОВНИ ХАРАКТЕРИСТИКИ НА ТЕРМИНАЛИТЕ В „ПК–РУСЕ” ЕАД** | | | |
| **РУСЕ-ИЗТОК** | **РУСЕ-ЦЕНТЪР** | **ТУТРАКАН** | **СИЛИСТРА** |
| **Територия** | 825 533  м2 (около **500 000 кв.м. работна площ**) | 11 799 м2 | 4 414 м2 | 17 771 м2 |
| **Брой корабни места** | 12 бр. претоварни,  1 бр. на ро-ро терминал и 1 бр. с 1 бр. понтон за морско-технически услуги | 3 бр. (само 1 корабно място се експлоатира) | 1 бр. претоварно и 1 понтон | 2 бр. понтони |
| **Електрически пристанищни кранове** | 16 бр. | - | 1 бр. | - |
| **Закрити складове** | 17 520 кв.м. | - | - | - |
| **Открити складове** | 180 500 кв.м. | - | 3 500 кв.м. | - |

Наличната челна и тилова техника и разполагаемата инфраструктура е достатъчна за посрещане на клиентските потребности. Има свободен капацитет що се отнася до основните видове насипни и генерални товари, като могат да се поемат и допълнително количества интермодални единици.

На моменти има недостиг на закрити складови площи, особено за зърно и торове, но дружеството постоянно полага усилия за по-добра организация и максимално удовлетворяване на търсенето. От друга страна, строгите противопожарни и фитосанитарни изисквания по отношение складирането на последните видове изброени товари ограничават използваемия капацитет.

## *Технологично проблемни места*

В пристанищен терминал Русе-изток продължава да няма изградена специализирана площадка/терминал за обработка, деконтейнеризация и контейнеризация, ремонт и поддръжка на контейнери и трейлери. Също така липсват и специализирани съоръжения за съхранение на зърнени храни, което до известна степен затруднява привличането на клиенти, търгуващи със зърно и фуражи.

Друг технологичен риск продължава да представлява възрастта на ел.порталните кранове, с които се работи. В голямата си част те са произведени преди повече от 30-40 години. Поддръжката им изисква непрекъснат контрол на състоянието им и ремонтни дейности, които забавят работния процес и така намаляват капацитетните възможности на терминалите по отношение бързината на обработка. Остаряла е и част от тиловата техника – кофачни и вилъчни товарачи, които често аварират.

На моменти дружеството изпитва недостиг на закрити складови площи, към които в последните години се наблюдава засилен клиентски интерес. Това пречи на комплекса да отговори в пълен обем на нуждите на своите контрагенти (относно стоки с необходимост от съхранение в контролирана среда, стоки от сферата на високите технологии и други). По отношение на откритите складове, част от тях са в недобро състояние поради високата си натовареност и дългогодишно използване. Дружеството изпълнява редовно задълженията си по програмата за ремонт и рехабилитация към ДП „Пристанищна инфраструктура“, но размерът й позволява обезпечаването на най-належащите обекти в годишен план.

Перманентната опасност от неблагоприятни хидрометеорологични условия, ежегодно затруднява корабоплаването по река Дунав. Маловодие, образуване на пясъчни прагове, ледоход, ледостой и други, са често срещани явления, които възпрепятстват работата на комплекса. При критични условия за плаване, част от товародателите избират по-сигурни логистични схеми за транспортиране на своите товари, които на моменти заобикалят порта на дружеството в град Русе. От друга страна обработката на стоки при ниски речни нива и други неблагоприятни условия налага ползването на по-сложни и разходоемки претоварни технологии.

## *3) Пазарен анализ – клиенти, доставчици, конкуренти,*

## *маркетингова политика*

През 2017г. дружеството развиваше дейност на един силно конкурентен и динамичен пазар в сферата на предлагане на пристанищни услуги в региона на Русе. Само на територията на град Русе дружеството работи в конкуренцията на други три терминала – един от национално и два от регионално значение. Освен това, в региона има и други пазарни субекти, които предоставят услуги, частично препокриващи се с основната дейност на комплекса (предимно складови услуги). В последните няколко години се наблюдава тенденцията и част от клиентите на „Пристанищен комплекс – Русе“ ЕАД да инвестират в собствени складово-логистични бази.

С изключително висок ръст се отличи претоварването в пристанищен терминал Русе-изток на зърнени храни /от насипните товари/. Тази група бележи най-висок обем за последните 12 години. Тази положителна тенденция е плод най-вече на успешната управленска политика, привлякла значителни количества от тези товари през годината.

Лошите хидрометеорологични условия създадоха кризисни ситуации през 2017г. най-вече със замръзването на реката в началото на годината. Това неминуемо повлия негативно на резултатите. Ниските речни нива през летните месеци, ледоход и ледостой през зимния период, възпрепятстват свободния достъп на товари до терминал Русе-изток. Това на моменти, както бе споменато по-горе, налага използването на по-сложни и съответно разходоемки технологии за обработка на товари.

С оглед на гореизложеното и 2017г. бе белязана с изключително силна конкурентна среда, най-вече от частния порт „Булмаркет“, както и от терминал Русе-запад, чиито оператор към момента е ДП „Пристанищна инфраструктура“.

С оглед на сложната пазарна обстановка, комбинираща перманентно нарастващ конкурентен натиск и нерастяща пазарна ниша от друга, дружеството предлага на своите клиенти услуги, които в оптимална степен отговаря на техните нужди. Търговската политика на комплекса е гъвкава, като целта е да се реагира максимално бързо и адекватно на пазарните промени. Тя насърчава контрагентите да увеличават обема на съвместната работа – както по отношение на традиционно предоставяни за обработка и складиране товари, така и за нови стоки. Доказателство за това е сериозната натовареност на складовата база (особено закритите складове). На по-малките си конкуренти, които в условията на нерастящ пазар и при по-ниски експлоатационни разходи предлагат по-ниски цени, комплексът отговаря с високо качество на предлаганите услуги и максимално използване предимствата на големия, като капацитет товарен терминал Русе-изток.

* 1. **КЛИЕНТИ - взаимоотношения и зависимост**

Товародателите реализиращи най-голям товарооборот имат установени дългогодишни добри партньорски взаимоотношения с комплекса.

Първите 10 клиента по големина на товарооборота реализират 592 хил.физ.тона или 81 % от всички обработени товари. За миналата 2016 г. те предоставят 578 хил.физ.тона (81%).

За 2017г. на първата позиция отново е „Топлофикация – Русе“ ЕАД (въглища), следван от „Рубишипс транспорт“ ООД (торове, метали и др.), „Юнитранс“ ООД и „ПИМК“ ООД. Последният клиент предоставя за обработка интермодални единици (трейлери), чиято обработка на годишна база достигна 20 хил. тона за 2017г.

* 1. **Конкуренти – предимства и недостатъци**

Конкуренцията в сектора на пристанищните и логистични услуги в региона на град Русе се засилва с всяка изминала година. Клиентите търсят услуги, базирани на принципа на най-късата логистична верига, извършени на най-ниски цени.

На графиката по-долу е представен SWOT анализ на основните фактори, които влияят върху конкурентите позиции на “Пристанищен комплекс – Русе”ЕАД.

|  |  |
| --- | --- |
| СИЛНИ СТРАНИ | СЛАБИ СТРАНИ |
| * Важно географско разположение; * Традиционно високо качество на предлаганите услуги; * Голям капацитет и потенциал; * Висококвалифициран персонал; * Гъвкава търговска политика; * Изградени сухоземни и жп връзки с националната пътна и жп мрежа; | * Остарели в голямата си част инфраструктура и машинен парк; * Частичен недостиг на закрити складови площи; * Ниска натовареност на терминали Тутракан, Силистра, Русе-център; |
| ВЪЗМОЖНОСТИ | ЗАПЛАХИ |
| * Утвърждаване на интермодалните услуги на терминал Русе-изток; * Модернизация на съществуващата инфраструктура и техника за обработка на товари; * Ориентиране на предлаганите услуги максимално близо до клиентските нужди. | * Силен конкурентен натиск и риск от загуба на клиенти; * Влияние на геополитически и глобални икономически процеси; * Непредвидени престои на работна сила поради аварии на техника и неблагоприятни климатични условия. |

На територията **само на гр. Русе има четири работещи** товарни терминала – два с национално и два с регионално значение, като към момента **три от тях са конкурентни дружества**. Конкуренти са още терминалите в Свищов, Сомовит, както и румънските Галац, СБЗ – Гюргево и др. За определени услуги, като складирането например, има конкуренти, както и клиенти, които изграждат собствени бази.

През 2017г. основното работещо звено в комплекса отново беше пристанищен терминал Русе-изток. По този начин гледната точка за конкуренцията е пречупена през тенденциите и влиянията за това пристанище.

**Русе-изток е един от лидерите на пазара на пристанищни услуги в българския участък на р. Дунав**. На следваща позиция по капацитет е пристанище Лом. То е отдадено на концесия през 2013г. и обработва широка гама от товари – въглища, кокс, зърно, метали, торове и др. Пристанище Свищов, концесионирано през 2007г. също реализира големи обеми, но за него е специфична обработката на съществен тонаж инертни материали. В Сомовит се претоварват основно торове и зърно в размер на около 100 – 120 хил.тона годишно.

Както беше вече споменато, преки конкуренти за Русе-изток са Русе-запад и Булмаркет.

* 1. **Маркетингова политика**

Маркетинговата политика на „Пристанищен комплекс – Русе“ ЕАД за поредна година е фокусирана върху удовлетворяване изискванията на клиентите.

Традиционното анкетното проучване за степента на клиентската удовлетвореност (от 2017г.) за поредна година постави висока оценка на качеството на предоставяните услуги, както и на надеждността, с която контрагентите оценяват съвместната си работа с дружеството.

С оглед на постоянно засилващата се конкуренция в сектора на предлагане на пристанищни услуги в регион Русе, дружеството предприема мерки да задържи своите клиенти и привлече нови чрез прилагане на гъвкави ценови условия и услуги.

Що се отнася до предлаганите услуги, целите и плановете на дружеството за поредна година бяха фокусирани върху усъвършенстването на услуги с перспективи за развитие, търсене на възможности за увеличаване на закритата складова площ и др.

Рекламата и поддържането на добро ниво на информираност сред настоящите и потенциални клиенти се осъществява чрез следните канали:

Директна комуникация с клиентите;

Интернет страницата на дружеството;

Периодични публикации в местни и регионални печатни и електронни издания;

Ежегодно се изработват рекламни материали, които се разпространяват сред клиенти и бизнес контрагенти.

През 2017г. дружеството периодично излъчваше публикации в различни специализирани местни и международни издания, предоставяйки информация за предлаганите услуги и извършваните дейности. С оглед увеличаването на глобализационните процеси, все по-свободния международен поток от стоки и услуги, на това направление отново ще бъде обърнато специално внимание, с цел привличане на клиенти, които са извън зависимостите на локалния пазар на регион Русе.

* 1. **ДОСТАВЧИЦИ - взаимоотношения и зависимост**

Нормалната дейност на „Пристанищен комплекс–Русе“ ЕАД изисква осъществяването на доставки на редица стоки и услуги. В комплекса изборът на доставчици се извършва съгласно „Вътрешните правила за контрол на разходите и паричните средства на търговското дружество”, приети от Съвета на директорите, които са съобразени с реда и условията на Закона за обществените поръчки (ЗОП), Търговския закон и подзаконовите нормативни актове по прилагането му.

Ключово значение за качеството на предоставяните услуги имат доставките на **електроенергия**, **резервни части и материали, гориво-смазочни материали, охрана** и **комуникации**.

## *4) Изпълнение на инвестиционната програма*

**Всички инвестиции и дейности по поддръжка се изпълняват със собствени средства на дружеството.**

**Общо инвестициите през 2017г. в нова техника и технологии възлизат на** **7 хил.лв.**  Те са обезпечили закупуването на:

* Нов сървър за управлението – 5 хил.лв.;
* Климатични системи и на стопански инвентар (с по-ниска единична стойност) – 2 хил. лв.;

По отношение на изразходваните средства за планови и аварийни ремонти, и поддръжка на техниката и съоръженията, към края на 2017г. те достигат **88 хил.лв. От тях 58 хил.лв. са ремонт и възстановяване на портални кранове, пострадали от летните бури, разразили се в региона през месец юли.**

Съгласно сключения договор от 26.09.2006 г. с МТИТС, задължението по **„**Програма за ремонт и рехабилитация на ДМА-публична държавна собственост към ДП „Пристанищна инфраструктура“ **за 2017 г.** на „Пристанищен комплекс- Русе“ ЕАД“ възлиза на **185 хил. лв.**

В началото на годината дружеството довърши проект от 2016 г., като част от него в размер на 28 хил. лв. са в изпълнение на задълженията за 2017 г.

Други четири обекта бяха завършени за поддръжка на инфраструктурата в пристанищен терминал Русе-изток, както следва:

* Авариен ремонт на водопровод на стойност 4 хил.лв.;
* Ремонт и възстановяване на асфалтова настилка пред административна сграда, на стойност 47 хил.лв.;
* Ремонт на подкранов път северен кей, на стойност 50 хил.лв.;
* Аварийно възстановяване на поражения по покривната част на „Склад за високо износни товари“ на стойност 8 хил.лв.;

За изминалата година дружеството има започнат, но не е завършен, съответно разплатен проект за Ремонт и възстановяване на стълби на вертикални кейови стени на лимана и стълби на наклонена стена на северен кей, на стойност 49 хил.лв. С изпълнението и на този обект, програмата за 2017 г. ще бъде изпълнена.

***5) Основни проблеми и рискове през 2017 г.***

През изминалата 2017 г. „Пристанищен комплекс–Русе“ ЕАД бе изправено пред решаването на проблеми от различно естество:

* **Работа в пазарна ниша, която за поредна година не отчете изразителен растеж.** През годината единственият регулярно работещ товарен терминал в рамките на комплекса отново бе Русе-изток. Въпреки големия си капацитет, той не може да бъде експлоатиран с пълната си натовареност поради занижените в следкризисните години доставки на товари за обработка и складиране. Може да се каже, че съобразно икономическата обстановка, към момента той работи с оптимална натовареност. Развиването на дейност в една ниша, която не демонстрира осезаем растеж, предполага насочване на конкурентния натиск към преразпределяне на пазарни дялове. Дружеството развива дейност в силната конкуренция на един терминал с национално и два порта с регионално значение на територията на Русе. По-малкия капацитет на останалите, съчетан с редуцираните по обем доставки на товари ги поставя в едно по-благоприятно пазарно положение, поради по-ниския обем експлоатационни разходи спрямо големия терминал Русе-изток.
* **Дейността на дружеството е неизменно съпътствана от потенциалния проблем с неблагоприятните хидрометеорологични условия по Дунав.** Ледоход, ледостой, маловодие и образуване на речни прагове съпътстват корабоплаването по реката и са предпоставка за нарушаване ритмичността на доставките на товари в основния товарен порт дружеството – Русе-изток.
* **„Пристанищен комплекс–Русе“ ЕАД през последните години традиционно използва в дейността си остаряла инфраструктура и техника.** Редовното изпълнение на годишната инвестиционна програма на дружеството към ДП „Пристанищна инфраструктура“ на практика покрива извършването на най-належащите дейности по ремонт и рехабилитация на инфраструктурните обекти. Липсата на достатъчно финансов ресурс за вземане на важни инвестиционни решения въпреки големия капацитет на терминал Русе – изток (например обособяване на специализирани терминали за обработка на контейнеризирани товари, зърно и други), на моменти възпрепятства комплекса да отговори своевременно на нуждите на своите клиенти и да им предложи нови продуктови решения.

# ФИНАНСОВ АНАЛИЗ

## 1) *Финансови резултати от дейността*

**„Пристанищен комплекс – Русе“ ЕАД приключва 2017 г. с** **600 хил. лв. счетоводна печалба**, при 1028 хил.лв. за 2016г. /-42%/.

*За спада в основните резултати от дейността спрямо предходната година и заложените в бизнес плана очаквания, изключително силно влияние оказаха неблагоприятните метеорологични условия през първите два месеца на годината. В следствие на трайните изключително ниски температури, през месец януари 2017 г. по р.Дунав се появи силен ледоход, който доведе до временно преустановяване на корабоплаването в българския участък. В последствие реката замръзна при град Русе. Студеното време продължи и през първата десетдневка на февруари, като изключително много затрудни логистиката на товарите. Така за определен период корабната работа бе преустановена поради липсата на съдове, като се извършваше единствено сухопътна обработка.*

През 2017 г. бяха реализирани *5 414 хил.лв. нетни приходи от продажби***,** като това е спад от -14,9 % спрямо 2016 г. В същото време разходите за икономически елементи също отбелязват намаление от -8% спрямо предходната година.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ОСНОВНИ ФИНАНСОВИ И ОПЕРАТИВНИ ПОКАЗАТЕЛИ** | **2017 г.** | | | | |  |  |  |  |
| 1 | 2 |  | 3 |  |
| *в хил. лева* | 2017 г. | бизнес план | 1/2 (%) | 2016 г. | 1/3 (%) |
| Нетни приходи от продажби | 5 414 | 5 496 | -1.5% | 6 360 | -14.9% |
| Оперативни разходи | 4 351 | 4 516 | -3.7% | 4 714 | -7.7% |
| Печалба преди лихви, данъци и амортизации | 1 063 | 980 | 8.5% | 1 646 | -35.4% |
| EBITDA/Приходи от продажби (%) | 19.6% | 17.8% | 10.1% | 25.9% | -24.1% |
| Печалба преди лихви, данъци и финансирания (EBIT) | 630 | 532 | 18.4% | 1 210 | -47.9% |
| ЕBIT/Приходи от продажби (%) | 11.6% | 9.7% | 20.2% | 19.0% | -38.8% |
| Печалба преди данъци | 600 | 572 | 4.9% | 1 028 | -41.6% |
| Чиста печалба | 540 | 515 | 4.9% | 926 | -41.7% |
| Паричен поток (печалба + амортизации) | 973 | 963 | 1.1% | 1 362 | -28.6% |
|  |  |  |  |  |  |
| *в хил. лева* | 2017 г. | бизнес план | 1/2 (%) | 2016 г. | 1/3 (%) |
| Изменение на паричните наличности през периода (ПП по косвения метод) | 531 | 239 | -122.2% | -221 | 340.3% |
| Нетен паричен поток от основна дейност | 496 | 400 | 24.0% | -10 | 5060.0% |
| Нетен паричен поток от инвестиционна дейност | 35 | -161 | -121.7% | -211 | 116.6% |
| Нетен паричен поток от финансова дейност | 0 | 0 | - | 0 | - |
|  |  |  |  |  |  |
| *в хил. лева* | 2017 г. | бизнес план | 1/2 (%) | 2016 г. | 1/3 (%) |
| Краткотрайни активи | 11 828 | 11 634 | 1.7% | 11 404 | 3.7% |
| Краткосрочни пасиви | 651 | 478 | 36.2% | 717 | -9.2% |
| Оборотен капитал | 11 177 | 11 156 | 0.2% | 10 687 | 4.6% |
| Зает (постоянен) капитал | 16 456 | 16 542 | -0.5% | 16 434 | 0.1% |
| Текуща ликвидност | 18.2 | 24.3 | -25.4% | 15.9 | 14.2% |
| Дългосрочни пасиви/Сума на активите (%) | 2.1% | 2.5% | -15.0% | 2.4% | -12.1% |
|  |  |  |  |  |  |
| Средносписъчен брой на служителите за периода | 146 | 148 | -1.4% | 154 | -5.2% |
| Средна работна заплата за периода (в лева) | 1 044 | 1 014 | 3.0% | 1 114 | -6.3% |
| Обработени товари (хил. физ. тона) | 728 | 623 | 16.8% | 706 | 3.1% |
| Приходи от продажби на един зает (в лева) | 37 082 | 37 135 | -0.1% | 41 299 | -10.2% |

За 2017 г. е отчетеното положително изменение на *паричните наличности* в размер на 531 хил.лв. (в сравнение 2016 г. завършва с отрицателен паричен поток от -221 хил.лв).

- В Отчета за паричния поток *(по косвения метод)* е отчетен *паричен поток от основна дейност* от +496 хил.лв.

- *Паричния поток от инвестиционна дейност* за 2017 г. е в размер на +35 хил.лв.

- В дружеството няма отчетен *Паричен поток от финансова дейност* (съгласно ОПП по косвения метод)**.**

## *2) Финансови коефициенти*

1) Като обобщаващ показател, **рентабилността** отразява цялостната ефективност от дейността на фирмата. Показателите за рентабилност отчитат динамиката на различните компоненти на приходите и разходите на дружеството. Видно е, че за 2017г. стойностите на основните коефициенти на рентабилност спадат. Основна причина за това са значително по-ниските стойности на приходите от продажби и печалбата в сравнение с 2016г

|  |  |  |  |  |
| --- | --- | --- | --- | --- |
| **Показатели /Финансови коефициенти:** | **Формула** | **2016г.** | **БП**  **2017** | **2017г.** |
| ***Проценти на рентабилност:*** |
| 1. На печалбата преди лихви и данъци | Печ. преди лихви и данъци (EBIT) | 19.03% | 9.68% | 11.64% |
| Нетни приходи от продажби |
| 2. На счетоводна печалба | Счетоводна печалба | 16.16% | 10.41% | 11.08% |
| Нетни приходи от продажби |
| 3. На нетната печалба | Нетна печалба | 14.56% | 9.37% | 9.97% |
| Нетни приходи от продажби |

2) Отчетените стойности на коефициентите за ликвидност свидетелстват за традиционно добрите нива, на които тя се поддържа в дейността на „Пристанищен комплекс – Русе“ ЕАД.

|  |  |  |  |  |
| --- | --- | --- | --- | --- |
| ***Коефициенти на ликвидност*** | | **2016г.** | **БП 2017** | **2017г.** |
| 1. Кф. на обща ликвидност (current ratio) | Краткотрайни активи | 15.91 | 24.34 | 18.17 |
| Краткосрочни задължения |
| 2. Кф. на бърза ликвидност (quick ratio) | Краткотрайни активи - Мат.запаси | 15.63 | 23.92 | 17.75 |
| Краткосрочни задължения |
| 3. Кф. на незабавна/финансова ликвидност (Cash position ratio) | Кр.фин.актив + Парични ср-ва | 11.86 | 18.25 | 13.88 |
| Краткосрочни задължения |
| 4. Кф. на абсолютна ликвидност | Парични средства | 11.86 | 18.25 | 13.88 |
| Краткосрочни задължения |
| Нетен оборотен капитал -хил.лв. (Net Working Capital) | Краткотрайни активи | 10 687 | 11 156 | 11 177 |
| Краткосрочни задължения |

В края на 2017г. е отчетен ръст в стойността на краткосрочните активи – те нарастват с 424 хил.лв. (4%) спрямо предходната година, като същевременно краткосрочните задължения намаляват с -66 хил.лв. (-9%). В резултат на цитираната динамика, дружеството формира увеличение от 2,2 пункта на *коефициента на обща ликвидност* (от 15,91 за 2016 г. до 18,17 през 2017г.). Поради малкото тегло на материалните запаси при формиране на краткосрочния актив на дружеството, *коефициентът на бърза ликвидност (quick ratio)* не се различава съществено като стойност от коефициента на обща ликвидност. „Пристанищен комплекс – Русе“ ЕАД няма краткосрочни финансови активи и по тази причина показателите за *незабавна (финансова[[1]](#footnote-1)\*) и абсолютна ликвидност* съвпадат. *Абсолютната ликвидност* изразява възможността на фирмата да покрие текущите си задължения изцяло с наличните си парични средства и техните еквиваленти. През отчетния период този показател също отчита увеличение от 2,02 пункта, като достига 13,88 при 11,86 за предходната 2016г. Това се дължи на динамиката от увеличението в стойността от една страна на краткотрайните активи като цяло, а от друга на намалението на краткосрочните задължения.

**Нетният оборотен капитал** е тясно свързан с ликвидността. Той изразява способността на фирмата да покрие текущите си задължения с бързоликвидни/краткосрочни активи. Индикатор за неплатежоспособност е отрицателната величина на НОК. Прекалено големият размер на НОК от друга страна може също да е причина за загриженост, тъй като може да е показател за голям обем замразени средства в складови запаси или трудно събираеми вземания.

„Пристанищен комплекс – Русе“ ЕАД приключва 2017г. с **положителна стойност на Нетния оборотен капитал от 11 177 хил. лв.** Съпоставена спрямо предходната 2016 г. стойността на този показател е увеличена с 4,6%. Дружеството няма опасения от замразяване на големи парични средства в запаси или вземания, тъй като основна част от оборотния капитал е в парични средства.

3) Степента на *финансова автономност* на фирмата се изразява с възможността й да посреща своите дългосрочни задължения. За благоприятна се счита всяка стойност на коефициента на финансова независимост над 0,5.

|  |  |  |  |  |
| --- | --- | --- | --- | --- |
| ***Коефициенти за финансова автономност*** | | **2016г.** | **БП 2017** | **2017г.** |
| 1. Коефициент на финансова автономност | Собствен капитал | 14.16 | 17.85 | 15.87 |
| Привлечен капитал (Пасиви-СК) |
| 2. Коефициент на задлъжнялост | Привлечен капитал (Пасиви-СК) | 0.07 | 0.06 | 0.06 |
| Собствен капитал |

**„Пристанищен комплекс–Русе“ ЕАД няма дългосрочни задължения,** с изключение на нормативно определените провизии при пенсиониране и дългосрочния данъчен пасив. Дружеството традиционно се отличава с високи стойности на показателя за финансова независимост.През 2017г. коефициентът на финансова автономност достига 15,87 - стойност която показва, че всеки 1 лев зает капитал е обезпечен с 15,87 лв. собствен капитал. Отчетено е увеличение от 12 % спрямо предходната година.

Коефициентът на *финансовата задлъжнялост*  като цяло задържа нивото си от предходната 2016г. с леко изменение от 0,01 пункта.

**Текущите нива и на двата показателя**, характеризиращи добрата платежоспособност на дружеството, са резултат от традиционното задържане на ниските нива на привлечения капитал, както и високите дял и абсолютна стойност на собствения капитал от друга.

4) *Показателите за възвръщаемост* изразяват отношението между реализираната от фирмата печалба и използвания от нея капитал за съответния период.

|  |  |  |  |  |
| --- | --- | --- | --- | --- |
| ***Коефициенти на възвръщаемост:*** | | **2016г.** | **БП 2017** | **2017г.** |
| 1. Капитализация на активите | Нетна печалба | 0.05 | 0.03 | 0.03 |
| Сума на Актива |
| 2. Възвръщаемост на собствения капитал | Нетна печалба | 0.06 | 0.03 | 0.03 |
| Собствен капитал |
| 3. Възвръщаемост на пасивите без СК | Нетна печалба | 0.82 | 0.57 | 0.53 |
| Сума на Пасива (привлечен капитал) |

Към края на 2017г. коефицентът на *капитализация на активите* е със стойност 0,03 пункта, което показва, доколко ефективно са използвани ресурсите (активите) на дружеството. През отчетния период един лев активи са донесли на дружеството 0,03 лв. балансова печалба. Спрямо 2016г. показателят отбелязва намаление от 0,02 пункта. За текущата година коефициента на *възвръщаемост на собствения капитал* показва, че един лев собствен капитал на „Пристанищен комплекс–Русе“ ЕАД носи 0,03лв. балансова печалба. През 2017 год. показателят за *възвръщаемост на пасивите* достига 0,53 лв. при 0,82 лв. за 2016 г. Така е отчетено намаление на реализираната чиста печалба за 1 лев зает капитал с 0,29 лв. Намалението на стойностите при трите показателя се дължи най-вече на намалената печалба за 2017г. спрямо 2016г.

5) *Коефициентът на ефективност на разходите* за обичайна дейност за 2017г. е със стойност от 1,12 и показва приходите, реализирани с 1 лев разходи през годината. Той е по-голям от единица (дружеството приключва годината с печалба от дейността), и е с по-ниска стойност спрямо 2016г.

Величината на *коефициента на ефективност на приходите* показва леко увеличение при разходите, необходими за генерирането на 1 лев приход.

|  |  |  |  |  |
| --- | --- | --- | --- | --- |
| ***Коефициенти на ефективност:*** | | **2016г.** | **БП 2017** | **2017г.** |
| 1. Ефективност на разходите за обичайна дейност | Общо приходи от дейността | 1.19 | 1.12 | 1.12 |
| Общо разходи за дейността |
| 2. Ефективност на приходите от обичайна дейност | Общо разходи за дейността | 0.84 | 0.90 | 0.89 |
| Общо приходи от дейността |

## 

## *3) Финансов резултат, основни видове приходи и разходи за дейността*

Съобразно генерирания товароборот, отчетените приходи и извършените разходи, „Пристанищен комплекс – Русе“ ЕАД приключва 2017г. с финансов резултат - *счетоводна печалба от* ***600 хил.лв****.*, което е с 41,6% по-ниско от предходната година.

|  |  |  |  |  |  |
| --- | --- | --- | --- | --- | --- |
| ОТЧЕТ ЗА ПРИХОДИТЕ И РАЗХОДИТЕ | 2017г. | | | | |
|  | *1* | *2* |  | *3* |  |
| в хил. лева | 2017г. | бизнес план | 1/2 (%) | 2016г. | 1/3 (%) |
| **Нетни приходи от продажби, в т.ч.:** | 5 414 | 5 496 | -1.5% | 6 360 | -14.9% |
| - приходи от претоварна дейност | 3 095 | 3 066 | 0.9% | 3 700 | -16.4% |
| - други | 2 319 | 2 430 | -4.6% | 2 660 | -12.8% |
| Разходи за материали и външни услуги | 1 443 | 1 640 | -12.0% | 1 343 | 7.4% |
| Разходи за възнаграждения и соц.осигуровки | 2 761 | 2 719 | 1.5% | 3 049 | -9.4% |
| Други разходи | 147 | 157 | -6.4% | 322 | -54.3% |
| Суми с корективен характер | 0 | 0 | - | 0 | #DIV/0! |
| **Печалба преди лихви, данъци и амортизации** | **1 063** | **980** | **8.5%** | **1 646** | **-35.4%** |
| Разходи за амортизации | 433 | 448 | -3.3% | 436 | -0.7% |
| **Печалба преди лихви, данъци и финансирания** | **630** | **532** | **18.4%** | **1 210** | **-47.9%** |
| Финансирания | 0 | 0 | - | 15 | -100.0% |
| Нетни финансови приходи (разходи) | -30 | 40 | -175.0% | -197 | -84.8% |
| **Печалба преди извънредни приходи (разходи)** | **600** | **572** | **4.9%** | **1 028** | **-41.6%** |
| Нетни извънредни приходи (разходи) | 0 | 0 |  | 0 |  |
| **Печалба преди данъци** | **600** | **572** | **4.9%** | **1 028** | **-41.6%** |
| Разходи за данъци | 60 | 57 | 4.9% | 102 | -41.2% |
| **Чиста печалба** | **540** | **515** | **4.9%** | **926** | **-41.7%** |

*Структурата на приходите* на „Пристанищен комплекс-Русе“ ЕАД няма съществени изменения през годините. *Нетните приходи от продажби* представляват 99.6% от общите приходи на дружеството. *Приходи от финансирания* няма през 2017г., а *Приходите от финансовата дейност* сас -30 хил.лв. по-малко от финансовите разходите, които са формирани от обезценката на паричните средства в КТБ АД и отрицателните валутни курсови разлики за годината.

За 2017г. *разходите по икономически елементи* възлизат на 4 784 хил.лв. при 5 150 хил.лв. през 2016г. По този начин се отчита намаление на разходите в размер на -366 хил.лв. (-7%). Най-отчетливо това намаление се наблюдава при *Разходите за персонала* (заплати и осигуровки), които общо намаляват с -288 хил.лв. /-9%/, както и при *Други разходи* с -175 хил.лв. /-54%/.

**Изменение на разходите по отделни елементи:**

* При разходите за ***материали*** е отчетено намаление от -5 % (-29 хил.лв.) спрямо предходната 2016г. Най-отчетливо намаление в групата демонстрират изразходваните средства за материали и резервни части с -40 хил. лв. (-7%), както и разходите за ел.енергия -12 хил.лв. /-2%/. Гориво-смазочни материали се увеличават с 20 хил. лв. (3%).
* За 2017г.дружеството е начислило с 129 хил.лв. (18%) повече разходи за ***външни услуги***. Най–голямо увеличение е налице при разходите за поддръжка на ДМА публична държавна собственост – те са се увеличили с 74 хил.лв. (10%), Увеличение има и при разходите за ремонт с 49 хил.лв. /7 %/, като тук влизат направените извънредни разходи по възстановяване на ел.портални кранове в размер на 58 хил.лв., както и при разходите за охрана по договор със сума в размер на 33 хил.лв. (4,5%), чиито размер е обвързан с действащата МРЗ за страната. Намаление се отчита и в перо застраховки с -50 хил.лв. (-7%). Останалите изменения в групата са несъществени и не оказват решаващо влияние на разходите.
* Към края на 2017 г. разходите за ***амортизации*** възлизат на 433 хил.лв., което е с -3 хил.лв. по-малко (-0,7%) спрямо 2016г. Амортизациите се начисляват в съответствие с нормативната уредба и приетата счетоводна политика на дружеството.
* Начислените ***средства за възнаграждения*** на персонала през 2017г. са с -226 хил.лв. по-малко (-10,7%) спрямо 2016г.
* Разходите за ***осигуровки и надбавки*** за 2017г. сас -62 хил. лв. по-малко (-6,6 %) спрямо предходната година. Те са съобразени с изискванията на законодателството и подписания КТД.

|  |  |  |  |
| --- | --- | --- | --- |
| **Вид на разхода** | **2017 г. (в лева)** | | |
| *Плащане* | *Сума* | *Средно на 1 лице* |
| Храна | в брой | 351 465 | 2 407.29 |
| Помощи | в брой | 2 950 | 20.21 |
| Издръжка на бази за отдих, физкултура, спорт, туризъм, културни занимания, и др. |  | 1 500 | 10.27 |
| Други | в натура | 8 828 | 60.47 |
| **Общо разходи за социални надбавки:** |  | 364 743 | 2 368.46 |
| Разходи за социални осигуровки |  | 505 897 | 3 285.05 |
| **Общо разходи за социални осигуровки и надбавки:** |  | 870 640 | 5 653.51 |

* Начислените средства в сметка ***други* *разходи*** за 2017г. са със 175 хил.лв. по-малко (54%) спрямо предходната 2016 г. Намалението се дължи най-вече на липсата на разходи през 2017г. по две пера – *Съдебни дела* и *Разходи за провеждане на 150 годишнината* на дружеството през миналата 2016г. Намаление се забелязва и в перото *Командировки* с -18 хил.лв. /-5,6 %/.

## *4) Приходи и разходи по основни видове дейности (Центрове на печалбата)*

|  |  |  |  |  |  |
| --- | --- | --- | --- | --- | --- |
|  | **2017 г.** | | | | |
| **ПРИХОДИ / РАЗХОДИ**  **по центрове на печалбата (хил.лв.)** | **2017 г.** | **Бизнес план 2017** | **Изменение (%)** | **2016 г.** | **Изменение (%)** |
| - приходи от претоварна дейност | 3 095 | 3 066 | 0.9% | 3 700 | -16.4% |
| - разходи за претоварна дейност | 2 436 | 2 283 | 6.7% | 2 465 | -1.2% |
| **Печалба от претоварна дейност** | **659** | **783** | **-15.8%** | **1 235** | **-46.6%** |
| - приходи от съхранение | 1 631 | 1 935 | -15.7% | 2 086 | -21.8% |
| - разходи за съхранение | 488 | 496 | -1.6% | 549 | -11.1% |
| **Печалба от съхранение** | **1 143** | **1 439** | **-20.6%** | **1 537** | **-25.6%** |
| - други приходи | 688 | 495 | 39.0% | 574 | 19.9% |
| - други разходи | 1 860 | 2 185 | -14.9% | 2 136 | -12.9% |
| **Общо приходи от дейността** | **5 414** | **5 496** | **-1.5%** | **6 360** | **-14.9%** |
| **Общо разходи за дейността** | **4 784** | **4 964** | **-3.6%** | **5 150** | **-7.1%** |
| Приходи от продажби на 1 зает (в лева) | 37 082 | 37 135 | -0.1% | 41 299 | -10.2% |
| Разходи за дейността на 1 зает (в лева) | 32 767 | 33 541 | -2.3% | 33 442 | -2.0% |
| **Печалба преди лихви и данъци**  **на 1 зает (в лева)** | **4 315** | **3 595** | **20.0%** | **7 857** | **-45.1%** |

За 2017г. приходите от основната претоварна дейност намаляват с -605 хил.лв. /-16 %/. Разходите за тази първостепенна дейност на комплекса също намаляват, но в по-малък размер -29 хил.лв. /-1,2%/. В резултат, към края на 2017 г. дружеството отчита печалба от тази дейност в размер на 659 хил. лв., което е с -576 хил.лв по-малко или -46,6% намаление спрямо резултата от 2016г.

За 2017г. дружеството отчита постъпления от складовата си дейност в размер на 1 631 хил.лв. при 2 086 хил.лв. за предходната година, налице е намаление от -455 хил.лв. /-22 %/. Разходите за складова дейност към края на 2017г. възлизат на 488 хил. лв., което е с -61 хил.лв. по-малко от отчетеното за 2016г. В резултат на горната динамика, печалба от съхранение през 2017 г. възлиза на 1 143 хил. лв. и в сравнение с отчетената през 2016 г., тя намалява с -394 хил.лв. или -25,6 %.

В приходите от *други дейности* на „Пристанищен комплекс-Русе“ ЕАД за 2017 г. регулярно влизат приходите от понтонни и маневрени услуги, експедиция и кантария, ползване на пристанищни механични средства и други. За текущата година тези приходи се увеличават с 114 хил. лв. (20 %). За увеличеният размер на *други приходи* през 2017г. влияние оказват най-вече постъпленията от продажба на метални отпадъци в размер на 86 хил.лв.

## *5) Анализ на финансовите приходи и разходи*

За 2017г. дружеството реализира *отрицателен нетен резултат от финансовите си приходи и разходи* от 30 хил.лв., докато през 2016 г. този отрицателен резултат бе в размер 197 хил.лв. В това число:

*Приходите от лихви* към края на 2017 г. възлизат на 24 хил.лв. (при 36 хил. лв. за 2016 г.) и формират 100 % от финансовите приходи на дружеството. Спрямо предходната година е отчетен спад на този вид приходи в размер на -12 хил. лв. (-33 %).

През периода не са реализирани *положителни разлики от промяна на валутни курсове*, при 9 хил.лв. такива през 2016 г.

За 2017г. във финансовите разходи са отчетени 20 хил.лв., които представляват обезценка на депозираните парични средства на дружеството в „Корпоративна търговска банка“ АД, след обявяването на банката в несъстоятелност, 32 хил.лв. отрицателни валутни курсови разлики, както и 2 хил. лв. други разходи по финансови операции. Така общата сума на финансовите разходи за текущата година достига 54 хил.лв. при 242 хил.лв. за 2016 г. По този начин финансовите разходи за 2017 г. намаляват с 188 хил.лв. спрямо изразходените през предходната 2016 г. средства по това направление.

## 

## *6) Анализ на промените в Баланса на дружеството*

### 6.1. Актив

За осъществяване на дейността си през 2017г. “Пристанищен комплекс–Русе” ЕАД разполага с активи с общ размер от 17 107 хил.лв.

Към 31 декември 2017г. стойността на *Дълготрайните активи* на дружеството възлиза на 5 279 хил.лв., което е със 468 хил.лв. (- 8 %) по-малко в сравнение с края на 2016г. Този спад е изражение в голяма степен на динамиката между стойността на новозакупените през текущата година активи, бракуваните и начислената за периода амортизация. Дълготрайните активи заемат 31%-тен дял в структурата на Актива. В края на текущата година, като дългосрочни финансови активи на стойност 1 329 хил.лв. са посочени недвижими имоти, собственост на дружеството (инвестиционни имоти съгласно МСС 40), чиято стойност бе преоценена до пазарните нива към края на 2016г. През 2017г. тяхната стойност остава непроменена, тъй като няма съществена промяна в пазарните условия.

|  |  |  |  |
| --- | --- | --- | --- |
| СЧЕТОВОДЕН БАЛАНС | 31 ДЕКЕМВРИ 2017 | | |
| *в хил. лева* | 31.12.2017 | 31.12.2016 | 1/2 (%) |
| **Дълготрайни активи** | 5 279 | 5 747 | -8.1% |
|  |  |  |  |
| **Краткотрайни активи, в т.ч.:** | 11 828 | 11 404 | 3.7% |
| Материални запаси и стоки | 273 | 198 | 37.9% |
| Краткосрочни вземания | 2 521 | 2 703 | -6.7% |
| Парични средства | 9 034 | 8 503 | 6.2% |
| **Краткосрочни пасиви, в т.ч.:** | 651 | 717 | -9.2% |
| Краткосрочни задължения | 651 | 717 | -9.2% |
| Работен капитал | 11 177 | 10 687 | 4.6% |
| Зает (постоянен) капитал | 16 456 | 16 434 | 0.1% |
|  |  |  |  |
| **Дългосрочни пасиви** | 363 | 414 | -12.3% |
| Други |  |  |  |
| Чиста стойност на активите | 16 093 | 16 020 | 0.5% |
|  |  |  |  |
| **Печалба (загуба)** | 540 | 926 | -41.7% |
| Финансов резултат от минали години | 1 134 | 1 074 | 5.6% |
| Резерви | 11 757 | 11 358 | 3.5% |
| Основен капитал | 2 662 | 2 662 | 0.0% |
| **Собствен капитал** | 16 093 | 16 020 | 0.5% |

Краткотрайните активи, с които дружеството разполага към края на отчетната година, възлизат на 11 828 хил.лв., което представлява 69 % от стойността на Актива на комплекса. В сравнение с края на предходната година тяхната стойност се е увеличила с 424 хил.лв. (3,7 %). От тях:

- Материалните запаси представляват 2 % от стойността на Актива на дружеството. През отчетния период тяхната стойност се увеличава с 75 хил. лв. (37,9 %) и възлизат на 273 хил.лв. към 31.12.2017г.

- Краткосрочните вземания заемат 14,7 % от Актива. Към края на 2017г. те възлизат на 2 521 хил.лв., като вземанията от клиенти са 18 % от тях и са на стойност 444 хил.лв. Обемът на последните е намалял с 30 % спрямо края на 2016 г. Другите вземания на дружеството нарастват с 5 хил.лв. В края на годината са обезценени трудносъбираеми вземания в размер на 1 хил.лв.

- Към края на 2017г. паричните средства увеличават дела си в общата стойност на актива (те представляват 49,5 % от стойността на активите при 49,6 % към 31.12.2016г.). Дружеството приключва 2017 г. с парични средства в размер на 9 034 хил.лв. (+531 хил.лв. спрямо края на 2016г.).

### 

### 6.2. По-големи вземания от клиенти и доставчици

|  |  |  |  |  |  |  |
| --- | --- | --- | --- | --- | --- | --- |
| № | Вземания по контрагенти | Общ размер | Възраст на вземанията | | | Просроч. вземания |
| до 3 м. | 3 - 6 м. | над 6 м. |
| 1 | "Топлофикация - Русе" ЕАД | 84 641 | 84 641 | 0 | 0 | 0 |
| 2 | "Рубишипс транспорт" ООД | 69 394 | 69 394 | 0 | 0 | 0 |
| 3 | "Ритъм-4-ТБ" ООД | 66 370 | 66 370 | 0 | 0 | 0 |
| 4 | "Холлеман България" ООД | 60 675 | 60 675 | 0 | 0 | 0 |
| 5 | "Л.Стоянов-АВТОМАН" ЕТ | 29 003 | 29 003 | 0 | 0 | 0 |
| 6 | "Никтранс" ЕООД | 18 354 | 18 354 | 0 | 0 | 0 |
| 7 | "Стийлимпекс" ООД | 15 741 | 15 741 | 0 | 0 | 0 |
| 8 | "Каолин"ЕАД | 14 089 | 14 089 |  |  |  |
| 9 | "Донау Стар БГ" ЕООД | 12 546 | 12 546 | 0 | 0 | 0 |
|  |  |  |  |  |  |  |
|  | Други | 73 035 | 46 021 | 14 955 | 12 060 | 0 |
|  | **Обща сума ПК** | **443 848** | **416 834** | **14 955** | **12 060** | **0** |

„Пристанищен комплекс–Русе“ ЕАД приключва 2017 г. с 444 хил.лв. вземания от клиенти и доставчици. Към 31.12.2017г. клиентите, влизащи в групата на по-големите длъжници (дължащи суми над 10 хил.лв. от общите вземания) са посочени в горната таблица. Общо, тези клиенти дължат 371 хил. лв., което задължение представлява 84 % от вземанията на дружеството.

По отношение на възрастовата структура на вземанията от клиенти и доставчици на „Пристанищен комплекс – Русе“ ЕАД, преобладаващо място заемат тези със срок до 3 месеца 93,9 %. Между 3 и 6 месеца са 3,4 % от вземанията, а над 6 месеца са 2,7 % от всички вземания.

Към 31.12.2016г. вземанията от клиенти със задължение над 10 хил.лв. са били следните:

|  |  |  |
| --- | --- | --- |
| № | **Контрагенти** | **салдо 31.12.2016** |
| 1 | "Топлофикация - Русе" ЕАД | 175 216 |
| 2 | "Рубишипс транспорт" ООД | 132 566 |
| 3 | "Холлеман България" ООД | 68 863 |
| 4 | "Астра биоплант" ЕООД | 56 624 |
| 5 | "Октопод - С" ЕООД | 35 228 |
| 6 | "Каолин" ЕАД | 22 286 |
| 7 | "Хермес Линд" ООД | 14 655 |
| 8 | "Полисан" АД | 14 288 |
| 9 | "Деспред" АД - клон Русе | 13 960 |
| 10 | "Стийлимпекс" ООД | 13 530 |
| 11 | "ПИМК" ООД | 11 592 |
| 12 | ЕТ "Любомир Стоянов - Автоман" | 10 697 |
|  | **Обща сума ПК** | **630 609** |

### 6.3. Пасив

**Основният капитал** на дружеството към 31.12.2017 г. е в размер на 2 662 хил.лв. (без изменение спрямо 2016 г.).

Капиталовата структура на “Пристанищен комплекс–Русе” ЕАД към 31.12.2017г. е следната:



Краткосрочните задължения на дружеството са текущи и се погасяват в предвидените срокове. Към края на отчетния период те възлизат на 64 % от стойността на Пасива и 100 % от Краткосрочните пасиви в баланса на дружеството. В сравнение с края на 2016г. краткосрочните задължения на дружеството намаляват с -66 хил.лв. (-9 %). Като това се дължи най-вече на редуцираните задълженията към доставчици към края на годината, които намаляват със -61 хил.лв. спрямо края на 2016г. Задълженията към персонала спадат с -3 хил. лв. и са съобразени с нормативните изисквания. И през 2017г. дружеството продължава да спазва задълженията към бюджета и държавното обществено осигуряване. Към края на годината те са с 8 хил.лв. повече спрямо 31.12.2016г. Дружеството внася в определените срокове дължимите данъци по ЗКПО, ЗДДС, данъците и таксите по ЗМДТ, данъците по ЗДДФЛ, вноските за социално и здравно осигуряване, изготвя и представя в необходимите срокове справки-декларации съгласно действащото законодателство. Другите краткосрочни задължения на дружеството в края на 2017г. също намаляват с 10 хил. лв. спрямо 31.12.2016г.

### 6.4. По-големи задължения към клиенти и доставчици

*За 2017г. “Пристанищен комплекс – Русе” ЕАД* ***няма просрочени плащания*** *към държавата, персонала или доставчиците си и погасява задълженията си в договорените или нормативно определени срокове.*

|  |  |  |  |  |  |  |
| --- | --- | --- | --- | --- | --- | --- |
| № | Задължения по контрагенти | Общ размер | Възраст на задълженията | | | Просрочени вземания |
| до 3 мес. | от 3 до 6 мес. | над 6 мес. |
| 1 | "АСОП - ЩИТ" ЕООД | 37 979 | 37 979 | 0 | 0 | 0 |
| 2 | "ДМВ" ЕООД | 18 276 | 18 276 | 0 | 0 | 0 |
| 3 | "ОФИС ЕКСПЕРТ" ООД | 1 183 | 1 183 | 0 | 0 | 0 |
|  | Други | 129 847 | 129 847 | 0 | 0 | 0 |
|  | **Обща сума ПК** | **187 285** | **187 285** | **0** | **0** | **0** |

Краткосрочните задължения към доставчици и клиенти, отчетени към 31.12.2017г. възлизат на 188 хил.лв. Фирмите, на които дружеството дължи суми над хиляда лева, са посочени в горната таблица, като техния относителен размер е 31% от общите задължения към контрагенти. В сумата на общото задължение се калкулират и 48 хил. лв., дължими към ДП“Пристанищна инфраструктура“ съгласно договор, сключен с МТИТС и ежегодна програма по ремонт и рехабилатация към него. Сумата представлява разходи по ремонти на ДМА, които не са били извършени или завършени през 2017г. и се прехвърлят за следващата.

Задълженията на “Пристанищен комплекс-Русе” ЕАД към края на месец декември 2016 г. към доставчици и клиенти с вземания над 1 000 лв. са били следните:

|  |  |  |
| --- | --- | --- |
| № | **Контрагенти** | **салдо 31.12.2016** |
| 1 | АСОП "Щит" ЕООД | 34 675 |
| 2 | CNFR Navrom SA Галац | 11 852 |
| 3 | "Топлофикация Русе" ЕАД | 10 306 |
| 4 | "ДМВ" ЕООД | 9 374 |
| 5 | СИДП ДП ТП ДГС Върбица | 1 301 |
| 6 | Други | 110 742 |
|  | **Обща сума ПК** | **178 250** |

# ПАЗАРНИ ПЕРСПЕКТИВИ ЗА 2018 г.

През 2018г. за поредна година прогнозите са за липса на изразителен икономически растеж на глобалния пазар на стоки и услуги. Като един от водните портали на страната, „Пристанищен комплекс – Русе“ ЕАД ще развива дейност в една ниша на постоянно увеличаващ се конкурентен натиск при липса на отчетлив ръст в доставките на товари за обработка и складиране.

***Вероятно бъдещо развитие на предприятието***

През последните години се наблюдава засилена динамика на процесите в сектора на предлагане на пристанищни услуги в българския участък на река Дунав. Обемите в различни групи товари, предоставяни за обработка и складиране, силно варират на годишна база. Същевременно през 2017г. за поредна година пазарната ниша на този вид услуги в региона на Русе не отбеляза съществен ръст. На база гореописаните тенденции би могло да се каже, че в последните няколко години основния товарен терминал на комплекса Русе-изток работи с един своеобразен оптимум от своя капацитет и потенциал. За 2018г. дружеството ще заложи на утвърдените добри практики от дейността си, целящи задържане на съществуващия портфейл от клиенти, респ. товари, както и привличането на нови, ако пазарната конюнктура позволява подобна маркетингова експанзия. В дейността си дружеството най-вероятно ще се изправи пред следните предизвикателства:

* Дружеството изпитва изключително голям **конкурентен натиск** в последните години. Към момента на територията на регион Русе функционират четири пазарни субекта, предлагащи пристанищни услуги – два с национално и два с регионално значение. Три от изброените са пряка конкуренция на основния товарен терминал на комплекса, терминал Русе-изток. По-малкия капацитет на конкурентните портове им позволява те да работят с далеч по-ниски експлоатационни разходи, тоест да предлагат по-ниски цени за извършваните услуги. От друга страна занижените в последните години обеми на товаропотока прави възможно тези редуцирани доставки да бъдат поемани и от по-малки от Русе-изток терминали. По отношение конкретно на складовите услуги, такива в регион Русе предлагат и други пазарни субекти. Наблюдава се и тенденция част от клиентите да инвестират в собствени складови бази, разположени в близост до основните пътни артерии на града.
* **Липсата на изразителен икономически растеж** за поредна година ще ограничава опциите за разширяване дейността на „Пристанищен комплекс – Русе“ ЕАД. Въпреки, че дружеството разполага с опитен персонал, товарен терминал с голям капацитет и предлага качествени услуги, външни за дейността фактори възпрепятстват една изразителна пазарна експанзия. Клиентите на дружеството осъществят по-скоро краткосрочни логистични схеми, които бележат пикове и спадове. Липсват дългосрочно гарантирани товаропотоци, което от своя страна променя логистиката по отношение обем и направление на доставките сравнително често.
* В предвид на съществуващата сега правна рамка ръководството на дружеството взе решение **да бъде изграден логистичен склад**. Предимството е, че на територията на област Русе има недостатъчно развита база от логистични складове. Наличието на складови площи прави пристанището атрактивно на своите клиенти. Складовете трябва да са пригодни за опазването и защитата на товарите от повреда и загуби, както и за тяхната подготовка за по-нататъшната им обработка и транспортиране по определени технологии. Съвременните складове разполагат със свои специализирани подемно-транспортни машини и съоръжения, които осигуряват пълна механизация и автоматизация на складовите процеси. Ще бъдат извършени инвестиции в изграждането на нови складови площи, полагането на нова пътна настилка, също и в закупуването на ново, високотехнологично оборудване, което ще допринесе за повишаването на конкурентните предимства чрез увеличаване на производителността при обработката на товарите на кея и в тила (складовете), намаляването на времето за обработка на товарите, престоят на корабите, автомобилите/камионите и ж.п. вагоните в пристанището и съответно намаляване на логистичните разходи на товародателите.

Във връзка с интегрирането и модернизирането на българската транспортна система като част от европейските структури и отчитайки кръстопътното положение на България и нейния транзитен потенциал, възниква необходимостта от развитие на транспортната инфраструктура, чрез разработването на подходящи логистични методи за осигуряване на ефикасен, ефективен и устойчив на външни влияния транспорт.

Горепосочените фактори влияят изключително силно върху пазарната ниша на предлагане на пристанищни услуги в региона, особено при хипотезата, че тя не бележи изразителен ръст. Това насочва конкурентния натиск към преразпределение на съществуващите пазарни дялове.

ИЗП. ДИРЕКТОР:

/инж. Петър Драгошинов/

1. \* Коефициент на незабавна/ финансова ликвидност (Cash position ratio) [↑](#footnote-ref-1)